Ministrul de Finanţe, Eugen Teodorovici, dă asigurări că România nu ar putea fi afectată de o nouă criză economico-financiară, cum s-a întâmplat după 2009. În plus, acesta susţine că actualul Guvern şi PSD nu vor lua niciodată decizia de a tăia din veniturile românilor, ci ”mai degrabă îşi taie el o mână”.

FOTO: INQUAM PHOTOS - Octav Ganea

”Crize care să afecteze atât de mult România nu vor fi, asta sigur. Sigur! Cei care sunt în această zonă economică pot zice: Domnule, nu ai cum să spui tu sigur. Eu spun că nu vor fi. În al doilea rând, statul va asigura partea de pensii, deci partea de venituri pentru populaţie. Repet, nu are cum”, a declarat duminică seara ministrul de Finanţe, Eugen Teodorovici, la Antena 3, întrebat ce s-ar putea întâmpla dacă ar veni o nouă criză economică.

El a subliniat că niciodată acest Guvernul sau PSD nu vor ajunge la decizia de a tăia din veniturile românilor, cum s-a întâmplat în 2010.

”Eu nu am cum să o fac, mai bine îmi tai o mână eu. Cum să laşi omul fără venituri?”, se întreabă Teodorovici.

Sursa: News.ro